钦定古今图书集成/明伦汇编/官常典/第222卷 > 吴奎
## 钦定古今图书集成/明伦汇编/官常典/第222卷 > 吴奎

按《宋史》本传：“奎字长文，潍州北海人。性强记，于书无
所不读。举《五经》至大理丞，监京东排岸。庆历宿卫之
变，奎上疏曰：‘涉春以来，连阴不解。《洪范》所谓‘皇之不
极，时则有下伐上者。今卫士之变，起于肘腋，流传四
方，惊骇群听。闻皇城司官六人，其五已受责，独杨怀
敏尚留，人谓陛下私近幸而屈公法。且获贼之际，传
令勿杀，而左右辄屠之，此必其党欲以灭口，不然何
以不奉诏’’？”遂乞召对面论，仁宗深器之。再迁殿中丞，
策贤良方正入等，擢太常博士、通判陈州。入为右司
谏，改起居舍人、同知谏院。每进言，惟劝帝禁束左右
奸幸，内东门阑得赂遗物，下吏研治，而开封用内降
释之。奎劾尹魏瓘，出瓘越州。彭思永论事，诏诘所从
受。奎言：“御史法许风闻，若穷核主名，则后谁敢来告
以事，是自涂其耳目也。”上为罢不问。郭承祐、张尧佐
为宣徽使，奎连疏其不当。承祐罢，使出尧佐河中。皇
祐中，颇多灾异，奎极言其征，曰：“今冬令反燠，春候反
寒，太阳亏明，五星失度，水旱作沴，饥馑荐臻，此天道
之不顺也。目东徂西，地震为患，大河横流，堆阜或出，
此地道之不顺也。邪曲害政，阴柔蔽明，群小纷争，众
情壅塞，西北贰敌，求欲无厌，此人事之不和也。夫帝
王之美，莫大于进贤退不肖。今天下皆谓之贤，陛下
知之而不能进；天下皆谓之不肖，陛下知之而不能
退。内宠骄恣，近习回挠，阴盛如此，宁不致大异乎！又
十数年来下令及所行事，或有名而无实，或始是而
终非，或横议所移，或奸谋所破，故群臣百姓多不甚
信，以谓陛下言之虽切而不能行，行之虽锐而不能
久。臣愿谨守前诏，坚如金石，或敢私挠，必加之罪，毋
为人所测度而取轻于天下。”唐介论文彦博指奎为
党，出知密州，加直集贤院，徙两浙转运使，入判登闻
检院、同修起居注、知制诰。奉使契丹，会其主加称号，
要入贺，奎以使事有职，不为往。归，遇契丹使于涂，契
丹以金冠为重，纱冠次之。故事，使者相见，其衣服重
轻必相当。至是，使者服纱冠而要奎盛服，奎杀其仪
以见，坐是出知寿州。至和三年，大水，诏中外言得失。
奎上疏曰：“陛下在位二十四年，而储嗣未立。在《礼》，大
宗无嗣，则择支子之贤者以昭穆言，则太祖、太宗之
曾孙所宜建立，以系四海之望。俟有皇子则退之，而
优其礼于宗室，谁曰不然？陛下勿听奸人邪谋，以误
大事。若仓卒之际，柄有所归，书之史册，为万世叹愤。
臣不愿以圣明之资，当危亡之比。此事不宜优游，愿
早裁定。定之不速，致宗祀无本，郁结群望，推之咎罚，
无大于此。”帝感其言，拜翰林学士、权开封府。奎达于
从政，应事敏捷，吏不敢欺。富人孙氏辜榷财利，负其
息者至评取物产及妇女。奎发孙宿恶，徙其兄弟于
淮、闽，豪猾畏敛。居三月，治声赫然。除端明殿学士、知
成都府，以亲辞，改郓州，复还翰林，拜枢密副使。治平
中，丁父忧，居丧毁瘠，庐于墓侧，岁时洁严，祭祀不为
浮屠事。神宗初立，奎适终制，以故职还朝。逾月，参知
政事。时已召王安石，辞不至，帝顾辅臣曰：“安石历先
帝朝，召不赴，颇以为不恭。今又不至，果病耶？有所要
耶？”曾公亮曰：“安石文学器业，不敢为欺。”奎曰：“臣尝与
安石同领郡牧，见其护短自用”，所为迂阔，万一用之，
必紊乱纲纪。乃命知江宁。奎尝进言：“陛下在推诚应
天，天意无他，合人心而已。若以至诚格物，物莫不以
至诚应，则和气之感，自然而致。今民力困极，国用窘
乏，必俟顺成，乃可及他事。帝王所职，惟在于判正邪，
使君子常居要近，小人不得以害之，则自治矣。”帝因
言尧时四凶犹“在朝。”奎曰：“四凶虽在，不能惑尧之聪
明。圣人以天下为度，未有显过，固宜包容，但不可使
居要近地尔。”帝然之。御史中丞王陶以《论文德不押
班事》诋韩琦，奎状其过。诏除陶翰林学士，奎执不可，
陶又疏奎阿附。陶既出，奎亦以资政殿大学士知青
州。司马光谏曰：“奎名望清重，今为陶绌，奎恐大臣皆
不自安，各求引去。陛下新即位，于四方观听非宜。”帝乃召奎归中书。及琦罢相，竟出知青州。明年薨，年五
十八。赠兵部尚书，谥曰文肃。奎喜奖廉善，有所知，辄
言之，言之不从不止也。少时甚贫，既通贵，买田为义
庄，以赒族党朋友。没之日，家无馀资，诸子至无屋以
居，当时称之。